Kaalgat Karel Première @ GAAN BOS INNIMALL - Innibos
Met Francois Jacobs, Christia Visser, Schalk Bezuidenhout, Siv Ngesi, Tracey-lee Oliver, Eden Classens en Rosebelle Clasen
Gradering: Geen o/13 (Taal, Naaktheid en Seks)
Datum en tyd: Do 23 Sept. om 19:00 (18:00 aankoms van gaste vir première)
Venue: Ster-Kinekor Cinema 3
Prys: R100 (sluit in: kaartjie, springmielies en 'n koeldrank.)
'n Wonderlike geleentheid val die Laevelders te beurt. Nadat die uitreiking van die rolprent Kaalgat Karel weens die pandemie telkens uitgeskuif moet word, is dit uiteindelik eersdaags in die kringloop te sien. En die wonderlike nuus is dat die première in Ster-Kinekor in i'langa Mall gaan plaasvind. Van die sterre in hierdie rolprent gaan natuurlik ook op die rooitapyt verskyn. Maak seker dat jy vroegtydig jou kaartjie koop, jy mag dalk net skouers skuur met Francois Jacobs wat die titelrol vertolk of Schalk Bezuidenhout of een van die ander akteurs in dié rolprent.
Die rolprent handel oor Karel Venter wat saam met sy vriend, Flip, woon en verslaaf is aan die opwinding en aandag wat hy kry wanneer hy kaalnael by sportbyeenkomste. Na 'n rampspoedige kaalnaelpoging by 'n gholftoernooi, word hy vasgepen op die palissade-omheining wanneer hy weghardloop vir die polisie. Eina!
'n Aantreklik paramedikus, Rita Swart, kom tot sy redding en Karel raak halsoorkop verlief. Die probleem is dat Rita 'n ernstige en pligsgetroue enkelma is, wat geensins daarin belangstel om 'n verhouding met 'n kaalnaeler aan te knoop nie.
Gaan Karel dit regkry om sy verslawing te oorkom en om Rita weg te steel van die aantreklike enkellopende plastiese chirurg, Jean-Pierre du Toit? Of gaan Karel sy reputasie probeer herstel deur 'n plan te beraam om sy aardsvyand en mede-kaalnaeler, Vuyo Tshabalala, uit te oorlê?
As jy lus is vir 'n lekker stoute film, maar wat ook iets om die lyf het, is Kaalgat Karel net vir jou!
Daar is slegs 50 kaartjies vir hierdie première beskikbaar, maar gelukkig is die film daarna in die kringloop by Ster-Kinekor en kan jy steeds daarna gaan kyk!
Kaartjies vir hierdie vertoning is beskikbaar by i'langa Mall se sentrumbestuurkantoor (langs ABSA OTM by Mugg & Bean se ingang).